Stere Halep, dezlănțuit după decizia TAS: "Problema e la noi în țară". Ce spun Nadia Comăneci și Toni Iuruc
- Antonia Hendrik
- 5 martie 2024, 21:29
Stere Halep a reacționat în termeni duri după decizia TAS. Tatăl Simonei a mai precizat că ea se află în aceste zile în Dubai și că se pregătește deja pentru a reveni în circuitul WTA.
Stere Halep a făcut câteva declarații după victoria Simonei la TAS, unde suspendarea i-a fost redusă de la 4 ani la 9 luni. Tatăl Simonei a spus: "V-am declarat de prima dată că Dumnezeu are grijă. Așa s-a întâmplat".
Stere Halep, dezlănțuit: Încercați să vă puneți în locul unui părinte
Stere Halep a mai spus că familia sa este supărată din cauza acestui scandal, întrucât i-a adus multe prejudicii jucătoarei de tenis.
"Era normal, multe voci, chiar și din România au condamnat-o pe Simona că e trișoare, că nu știu ce, că a trișat... Problema este aici, la noi în țară. Știam de prima dată că o să se întâmple așa, eu v-am declarat de prima dată că Dumnezeu are grijă, va rezolva problema, așa cum s-a întâmplat", a declarat Stere Halep.
Stere Halep, dezlănțuit după decizia TAS. Sursa foto: Arhiva EVZ
Tatăl Simonei Halep spune că este greu să treci peste așa ceva, mai ales ca părinte:
"Ne simțim puțin supărați, pentru că nu trebuia să se întâmple asta, și s-a întâmplat... Dar, astea sunt riscurile vieții. N-am sunat-o încă, acum am ajuns acasă. Ea este la Dubai. Dacă încercați să vă puneți în locul unui părinte, o să vedeți cât este de greu. După cum știți, și după declarațiile pe care le-a făcut, și postările pe care le-a făcut Simona, ați văzut că făcea pregătirea. Nu a întrerupt pregătirea, menținerea în formă", a mai spus Stere Halep.
Nadia Comăneci, mesaj pentru Simona Halep: "Era și timpul! Abia aștept"
Nadia Comănescu a reacționat după ce Simona Halep a câștigat la TAS procesul de dopaj.
"Era și timpul! Simona Halep se poate întoarce pe teren după ce suspendarea de 4 ani a fost redusă. Abia aștept să o revăd pe teren", a scris Nadia Comăneci pe rețelele de socializare.
Toni Iuruc spune că "este o decizie normală"
Toni Iuruc, fostul soț al Simonei Halep nu s-a arătat entuziasmat de verdictul de la TAS. Iuruc spus că decizia este una foarte bună pentru Simona, dar și că e una normală.
"Este o veste foarte bună, dar vă rog să mă înţelegeţi că nu aş vrea să comentez despre viaţa profesională a doamnei Halep. Așa cum am declarat în urmă cu doi ani, eu cred că este o decizie normală", a spus Iuruc.
Stere Halep, despre TAS. Sursa foto: Facebook
Fostul soț al sportivei din Constanța este convins că aceasta va reveni în circuit cât de curând.
"Doamne ajută! Mă bucur pentru ea şi atâta tot. Dar mai mult decât atât, vă rog să mă înţelegeţi, nu am ce să spun. Da, este o normalitate!", a adăugat Toni Iuruc, potrivit digisport.ro.